《和温其对月之什》
宋代·刘子翚

意根如乱苗，已薙仍复生。
读君对月吟，知君怀未平。
怀凄有丰对，吟苦无和声。
雄豪睨一世，失路鸿毛轻。
所以达观士，荣枯两忘情。
苍苍古松林，下有寒泉清。
醉倒石上眠，山禽唤人耕。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。